ייצור תרופות

**ייצור תרופות** הוא תהליך של הפקת תרופות בהיקף תעשייתי, כחלק מתעשיית התרופות. תהליך זה כולל סדרה של שלבים הנקראים פעולות יחידה .
[ממוזער|צילום משנת [1905 של חברת ייצור התרופות "Toledo Pharmacal".]]

## קשיים תעשייתיים
### קירור
במעבדות מחקר נהוג לעיתים להשתמש בקרח יבש לצורך שליטה בסלקטיביות של תגובות כימיות. עם זאת, כאשר מדובר בייצור תעשייתי, הקירור לטמפרטורות נמוכות כאלה הופך למסובך ויקר. קירור של ריאקטור תעשייתי לטמפרטורה נמוכה דורש השקעה כספית משמעותית. בנוסף, צמיגותם של הריאגנטים בדרך כלל עולה ככל שהטמפרטורה יורדת, דבר שמקשה על הערבוב. מצב זה עלול לגרום לתגובות לא הומוגניות, לעלויות נוספות של ערבוב אינטנסיבי ולהחלפה תכופה יותר של רכיבים. כמו כן, טמפרטורות נמוכות עלולות לגרום להצטברות של ריאגנטים, תוצרים ביניים ותוצרי לוואי על דפנות הריאקטור, דבר הפוגע בטוהר התוצר הסופי.

### סטויכיומטריה
בייצור תעשייתי, היחסים הסטוכיומטריים בין הריאגנטים משפיעים על תוצרי התגובה. הוספה הדרגתית של ריאגנט A בכמות גדולה לריאגנט B עלולה להוביל לתגובה מוקדמת של החומר המתווסף עם עודף משמעותי של החומר B. חוסר איזון זה עלול לגרום להיווצרות תוצרים לא רצויים, ולתגובות לוואי עם עודף הריאגנט.

### מיצוי ממסים
בתהליך מיצוי, יש חשיבות לסדר הוספת הממסים – אורגני או מיימי – במיוחד בקנה מידה תעשייתי. שילוב לא נכון עלול לגרום להיווצרות אמולסיות, דבר שמקשה על ההפרדה בין השכבות ודורש זמן רב יותר. כאשר מוסיפים ממס אורגני למים, עודף של מים עלול לגרום להידרוליזה של תרכובות אורגניות, אפילו בתנאים חומציים או בסיסיים מתונים. מעבר לכך, מיקום המפעל הכימי עשוי להשפיע על טמפרטורת הסביבה של כלי התגובה, כאשר הבדלים קטנים של מספר מעלות יכולים להשפיע משמעותית על יעילות המיצוי.

## פעולות יחידה
### הזנת אבקות בקו ייצור
בקו ייצור, חומרי הגלם והאנרגיה מוזנים למערכת בקצב קבוע, ובמקביל מתקבל זרם יציב של מוצרים מוגמרים. הצלחת התהליך תלויה בשמירה על קצב זרימה יציב של החומרים. בתהליכים רציפים המבוססים על אבקות, חשוב במיוחד להבטיח הזנה מדויקת ואחידה של האבקות לפעולות היחידה  הבאות בקו הייצור, שכן ההזנה מהווה לרוב את שלב הפתיחה של התהליך. מערכות ההזנה מתוכננות לספק אמינות תפקודית, דיוק בקצב ההזנה ומינימום הפרעות. שימוש במזינים מתקדמים מבטיח יציבות כללית של התהליך. במפעלי תרופות נהוג להשתמש במערכות הזנה מבוססות Loss-in-Weight (LIW), השולטות בכמות החומר המוזן על פי משקלו, תוך שמירה על קצב מדויק. מערכות אלה מפחיתות תנודות בקצב ההזנה הנובעות מירידה בגובה המילוי או משינויים בצפיפות החומר. יש לציין כי תפקוד ההזנה תלוי במידה רבה בתכונות הזרימה של האבקה.

### ערבוב אבקות
בתעשיית התרופות, נוהגים לערבב את החומר הפעיל עם חומרים מסייעים ליצירת תערובת אחידה המשמשת להכנת צורת המנה הסופית. מאפיינים משתנים של המרכיבים – כמו התפלגות גודל החלקיקים (כולל אגרגטים או גושים של חומר), צורת החלקיקים (כדורים, מוטות, קוביות לוחות ועוד) תכונות פני השטח ותכונות זרימה – מחייבים התאמה מדויקת של תהליך הערבוב להשגת איכות מוצר מיטבית.

### טחינה
במהלך תהליך הייצור נהוג לטחון את האבקה התרופתית לצורך הקטנת גודל החלקיקים הממוצע. פעולה זו משפרת את אחידות התערובת והמינון, את הביו-זמינות של החומר, ואת המסיסות של התרכובת הפעילה. לעיתים מבצעים מחזורי ערבוב וטחינה לסירוגין כדי לשפר את יכולת העיבוד של התערובת.

### גרנולציה
גרנולציה  היא תהליך הפוך לטחינה, ובו חלקיקים קטנים מאוגדים לכדי חלקיקים גדולים יותר – הנקראים "גרנולים". קיימות שתי שיטות עיקריות: "גרנולציה רטובה" ו"גרנולציה יבשה". מטרות התהליך הן למנוע הפרדה בין מרכיבי התערובת, לשפר את תכונות הזרימה של האבקה (מכיוון שחלקיקים קטנים אינם זורמים היטב), ולשפר את תכונות הדחיסה של החומר לקראת ייצור טבליות.

### שחול בהיתוך חם (Hot Melt Extrusion)
שחול בהיתוך חם משמש בעיבוד תרופות מוצקות לצורך שיפור המסיסות והביו-זמינות של חומרים פעילים קשים להמסה. בתהליך זה פועלים חום, לחץ ותנועה על תערובת של חומר פעיל ונשא פולימרי, אשר מוזרמת דרך תבנית לקבלת מוצר אחיד. מכונות שחול בעלות בורג כפול (twin-screw) מבצעות ערבוב אינטנסיבי תוך שבירת חלקיקים. את התוצר המתקבל ניתן לדחוס לטבליות או למלא בו קפסולות.

## תיעוד
תיעוד הפעולות בתעשיית התרופות מהווה תנאי בסיסי לקבלת רישיון פעילות. הוא נועד להבטיח את איכות המוצר המיוצר, ולספק מידע לרגולטורים המפקחים על תהליכי הייצור. הרגולטורים משתמשים בתיעוד זה כדי להעריך אם ניתן להמשיך בתהליך הייצור כמתוכנן, או שיש להפסיקו ולבצע תיקונים.

### קובץ אב לאתר (Site Master File – SMF)
**קובץ אב לאתר** הוא מסמך הנהוג בתעשיית התרופות, המספק מידע על תהליכי הייצור והבקרה באתר ייצור מסוים. המסמך נערך על ידי היצרן, והוא כולל מידע עובדתי ומדויק בהתאם לדרישות GMP. הקובץ מתאר את פעולות הייצור והבקרה המתבצעות באתר עצמו, וכן פעילויות משולבות המתבצעות במבנים סמוכים או קשורים. כאשר האתר עוסק רק בחלק מתהליך הייצור התרופתי – לדוגמה, בבדיקות מעבדה או אריזה – יש לתאר בקובץ רק את הפעילויות הרלוונטיות המתבצעות בו.

## ייצור תרופות בישראל
ישראל נחשבת לאחת מהמדינות המובילות בעולם בתחום התרופות הגנריות, וכן פועלות בה חברות העוסקות בייצור תרופות. בין החברות הבולטות בתעשייה נמצאת טבע תעשיות פרמצבטיות, שהיא מהחברות הגדולות בעולם בתחום התרופות הגנריות, לצד חברות נוספות דוגמת פריגו, פלוריסטם, קמהדע ומעבדות רפא.

## ראו גם
* הנדסה כימית
* ריאקטור
* ניסוח פרמצבטי 
* אריזת תרופות 
* הדפסת תרופות בתלת מימד  - תרופות שנוצרו בטכניקת הדפסה תלת־ממדית

## הערות שוליים

קטגוריה:תעשייה
קטגוריה:ייצור
*